Kudutshulwe kwabulawa iphoyisa KwaPata | News24Kudutshulwe kwabulawa iphoyisa KwaPataISITHOMBE: sithunyelweUConstable Nqanawe Dlamini odutshulwe wabulawa.AMAPHOYISA aphansi phezulu athungatha abadubule babulala iphoyisa laseMbali Unit 2 ngempelasonto.UConstable Nqanawe Dlamini (25) utholwe ebulewe ngeSonto ekuseni endaweni yaKwaPata.UConstable Dlamini ubesebenzela esiteshini samaphoyisa sase-Hilton.Ngokuthola kwe-Echo uConstable Dlamini utholwe enamanxeba amabili okudutshulwa ekhanda. Isidumbu sakhe sitholwe ngaphandle kwemoto yakhe yohlobo lwe-Opel Corsa eceleni komgwaqo.Kusolwa ukuthi imoto yakhe Ime ngemuva kokuba ishayisane nembokodo enkulu.I-Echo ithole ukuthi uDlamini ubesenesikhathi esingaphansi kwezinyanga eziyisithupha eqale ukusebenza njengephoyisa.Kuthiwa ufike esiteshini samaphoyisa ase-Hilton ngenyanga kaZibandlela ngonyaka owedlula ephuma ekolishi lapho kade eqeqeshelwa khona ukuba iphoyisa. UDlamini ubulawa nje bekulindeleke ukuba ayongena emsebenzini ngesonto ekuseni.Ukhomishana wamaphoyisa ezweni lonke usekhiphe isitatimende nalapho kade edlulisa amazwi enduduzo emndenini ngokudlula emhlabeni kukaDlamini.“Isifundazwe saKwaZulu-Natal sesisungule uhlelo lwamahora angama-72 ukuba kuthungathwe abenze loku. Asihambisani nalesisenzo sokuthi kubulawe ngesihluku ilunga lamaphoyisa ebelingekho nasemsebenzini libulawa ngabantu abangaziwa,” kubeka yena.Uthe useyalele isifundazwe saKwaZulu-Natal ukuba selule isandla seseke ngokugcwele umndeni olahlekelwe. Ube esenxenxa nalabo abaphenya lamacala ukuba benze isiqiniseko sokuthi bayathola ukuthi yini eholele ekubulaweni kukaConstable Dlamini.Bekungakakaboshwa muntu amaphoyisa aphenya icala lokubulala.
